
	Ονομασία κρατιδίου
	Freistaat Bayern.

	Τύπος διακυβέρνησης
	Ένα από τα 16 ομόσπονδα κρατίδια της Ομοσπονδιακής Δημοκρατίας της Γερμανίας (Ο.Δ.Γ.), με τοπικό κοινοβούλιο 180 βουλευτών τεσσάρων κομμάτων. 

	Πρωτεύουσα
	Μόναχο. 

	Έκταση
	70.550 τ.χλμ.

	Γεωγραφική θέση
	Βρίσκεται στη Ν. Γερμανία και συνορεύει βόρεια με το κρατίδιο της Θουριγκίας, Β.Α. με το κρατίδιο της Σαξωνίας ανατολικά με την Τσεχία, νότια και Ν.Α. με την Αυστρία, Ν.Δ. με το κρατίδιο της Εσσης και δυτικά με το κρατίδιο της Βάδης – Βυρτεμβέργης.

	Πληθυσμός 
	12.604.244  άτομα (15,6% του συνολικού πληθυσμού στις 31.12.2013) εκ των οποίων 1.305.794 αλλοδαποί (10,4% του συνολικού πληθυσμού). Οι Ελληνες σύμφωνα με τη βαυαρική στατιστική υπηρεσία ανήλθαν σε 65.584 άτομα ή 5% του συνολικού αλλοδαπού πληθυσμού.( Σύμφωνα με τις εκτιμήσει του Γεν. Προξενείου ο αριθμός των Ελλήνων κατοικούντων στη Βαυαρία ξεπερνά τους 80.000.) Πληθυσμιακή πυκνότητα 179 άτομα / τ.χλμ.

	Σύνταγμα
	Ψηφίστηκε στις 26.10.1946, τέθηκε σε ισχύ στις 08.12.1946 και ρυθμίζει τις σχέσεις μεταξύ Ο.Δ.Γ. και Βαυαρίας.

	Πρωθυπουργός 
	Horst Seehofer ( εκλογές στις 15.09.2013).  Επόμενες εκλογές το φθινόπωρο του 2018.

	Διοικητικές περιφέρειες
	Eπτά : Oberbayern(με διοικητικό κέντρο το Μόναχο), Niederbayern (Landshut), Oberpfalz (Regensburg), Oberfranken (Bayreuth), Mittelfranken (Ansbach), Unterfranken (Würzburg), Schwaben (Augsburg).



Σε σύγκριση με τη Γερμανία[footnoteRef:1] [1:  Destatis] 


Η Βαυαρία αντιστοιχεί στο 19,7% της συνολικής γερμανικής επιφάνειας (είναι το μεγαλύτερο ομόσπονδο κρατίδιο). 

Το 15,6% του συνολικού γερμανικού πληθυσμού (δεύτερη θέση μεταξύ των ομόσπονδων κρατιδίων μετά τη Βόρεια Ρηνανία Βεστφαλία) κατοικεί στη Βαυαρία.

Σε σύγκριση με την Ελλάδα

Η έκταση της Βαυαρίας αντιστοιχεί στο 53,4% της Ελλάδας. Ο πληθυσμός της είναι μεγαλύτερος κατά 16,5% σε σχέση με τον αντίστοιχο ελληνικό (2011).

	Α.Ε.Π. (ονομαστικό)	
	521,9 δις ευρώ (έναντι 2.903,8 δις ευρώ στην Ο.Δ.Γ.).

	Δομή Α.Ε.Π.  2013
	66% από υπηρεσίες, 33% από μεταποίηση, 1% από τον πρωτογενή τομέα.

	Ρυθμός Αύξησης Α.Ε.Π. 
	+3,5% (έναντι του 2013, ονομαστική αξία).
+1,8% (έναντι του 2013, καθαρή αξία).

	Α.Ε.Π./κάτοικο 2013
	38.429 ευρώ (έναντι 33.355 στην Ο.Δ.Γ.)

	Πληθωρισμός
	+0,8% (έναντι +0,9% στην ΟΔΓ).

	Ανεργία 
	3,8% (έναντι 6,7% της Ο.Δ.Γ.). Χαμηλότερο παν-γερμανικά.

	Εξαγωγές 
	168,9 δις. ευρώ (+1,5% έναντι του 2013).

	Βασικά εξαγόμενα προϊόντα
	Οχήματα και μέρη οχημάτων (μερίδιο 28,66% επί συνόλου εξαγωγών), μηχανές (16,1%), συσκευές ηλεκτροπαραγωγής  και ηλεκτροδιανομής (6,03%), τρόφιμα – ποτά (5,16%), συσκευές μέτρησης και ελέγχου (3,28%), ιατρικές – ορθοπεδικές συσκευές (2,72%), πλαστικά (2,58%), προϊόντα σιδήρου, λαμαρίνας και λοιπά μεταλλικά προϊόντα (2,17%).

	Εξαγωγικοί Εταίροι 
	Η.Π.Α. (με 19,7 δις ευρώ και ποσοστό αύξησης +4,1%), Κίνα (με 16,4 δις και ποσοστό αύξησης +6,4%), Αυστρία (με 13 δις ευρώ και ποσοστό μείωσης -2,6%), Ηνωμένο Βασίλειο (με 12,7 δις και ποσοστό αύξησης +17,6%), Γαλλία (με 11,4 δις ευρώ και ποσοστό μείωσης -1,5%), Ιταλία (με 10,3 δις ευρώ και ποσοστό αύξησης +0,8%).

	Εισαγωγές  
	150,2 δις ευρώ (+2,3% έναντι του 2013).

	Bασικά εισαγόμενα προϊόντα
	Πετρέλαιο και φυσικό αέριο (9,64% επί συνόλου εισαγωγών), τρόφιμα –ποτά (5,41%), οχήματα και μέρη οχημάτων (13,87%),συσκευές ηλεκτροδιανομής και ηλεκτροπαραγωγής (6%), ηλεκτρονικά κατασκευαστικά μέρη (5,22%), μηχανές γραφείου και επεξεργασίας δεδομένων (3,79%).

	Εισαγωγικοί Εταίροι 
	Αυστρία (με 15 δις ευρώ και ποσοστό αύξησης +1,2%), Κίνα (με 12 δις ευρώ και ποσοστό αυξησης +2,7%), Τσεχία (με 10,6 δις ευρώ και ποσοστό αύξησης +11,3%), Ιταλία (με 10,4 δις ευρώ και ποσοστό αύξησης +1,9%).  

	Πλεόνασμα εμπορικού ισοζυγίου 
	18,7 δις (μείωση κατά 14,2% έναντι του 2013) 



Σε σύγκριση με τη Γερμανία

Το ονομαστικό Α.Ε.Π. της Βαυαρίας (2014) αντιστοιχούσε στο 17,9% του συνολικού γερμανικού (δεύτερη θέση μεταξύ των γερμανικών κρατιδίων μετά τη Βόρεια Ρηνανία Βεστφαλία). 

Το κρατίδιο εξήγαγε το 14,8% του συνόλου των γερμανικών εξαγωγών και εισήγαγε το 16,3% του συνόλου των γερμανικών εισαγωγών.

Σε σύγκριση με την Ελλάδα
Το ονομαστικό Α.Ε.Π. της Ελλάδας το 2013 αντιστοιχούσε στο 32,9% του βαυαρικού Α.Ε.Π. 

Η Βαυαρία ξεπέρασε γρήγορα την κρίση του 2009 (μείωση του Α.Ε.Π. κατά 4% περίπου έναντι του 2008) και έθεσε γερές βάσεις για την περαιτέρω ανάπτυξή της. Το κρατίδιο φαίνεται να αντιμετωπίζει ικανοποιητικά τις πιέσεις που δέχεται λόγω της κρίσης χρέους και του γενικότερου κλίματος ανασφάλειας.

Το ΑΕΠ για το 2014 αυξήθηκε κατά 1,8% σε καθαρές τιμές έναντι του 2013 και αποτελεί την τέταρτη υψηλότερη ποσοστιαία αύξηση (μετά το Βερολίνο, τη Βάδη Βυρτεμβέργη και τη Σαξωνία). Σε επίπεδο Γερμανίας η αύξηση του ΑΕΠ ανήλθε σε 1,6%. Η συωρευτική αύξηση από το 2010 ανέρχεται σε 9,6% και είναι η υψηλότερη μεταξύ των κρατιδίων. Σε απόλυτα μεγέθη το βαυαρικό ΑΕΠ είναι το δεύτερο υψηλότερο μετά τη Βόρεια Ρηνανία Βεστφαλία.

Για το 2015 η Ενωση Βιομηχάνων Βαυαρίας αναμένει αύξηση του Α.Ε.Π. περίπου κατά 1,6% (έναντι του 2014). Το ερευνητικό οικονομικό ινστιτούτο ifo προβλέπει αύξηση +1,5% ενώ η βαυαρική επενδυτική τράπεζα προβλέπει αύξηση +1,4%. Προϋποθέσεις για την ανάπτυξη, σύμφωνα με το βαυαρικό Υπουργείο Οικονομίας, είναι οι επενδύσεις, η στήριξη της καινοτομίας και η σταθερή χρηματοοικονομική βάση. Σημειώνεται ότι η πρόβλεψη της ομοσπονδιακής κυβέρνησης για την αύξηση του ΑΕΠ στη Γερμανία για το 2015 εκτιμάται σε 1,2%.

Από έρευνα της Βαυαρικής Ενωσης Εμπορικών και Βιομηχανικών Επιμελητηρίων (ΒΙΗΚ) σε 4.000 επιχειρήσεις, σχετικά με την άποψή τους για την τρέχουσα οικονομική κατάσταση αλλά και τις προσδοκίες για το επόμενο 12μηνο, προέκυψαν τα κάτωθι συμπεράσματα :

H τρέχουσα οικονομική κατάσταση κρίνεται από τους Βαυαρούς επιχειρηματίες ως «καλή» (43% των ερωτώμενων). Μόνο το 8% χαρακτηρίζει την τρέχουσα κατάσταση ως «κακή». Θετική είναι η συνεισφορά της ιδιωτικής κατανάλωσης, της σταθερότητας της απασχόλησης, των χαμηλών επιτοκίων και των μειωμένων τιμών πετρελαίου. Παράγοντες ανησυχίας είναι η κατάσταση στη Ρωσία / Ουκρανία αλλά και θέματα εσωτερικής πολιτικής όπως η σύνταξη στα 63, ο κατώτατος μισθός, η αύξηση της γραφειοκρατίας και οι εξελίξεις στην πολιτική της ενεργειακής μεταστροφής.

Για τους επόμενους δώδεκα μήνες το 24% των ερωτώμενων εκτιμά θετικά την επιχειρηματική του δραστηριότητα ενώ το 13% βλέπει με απαισιοδοξία το μέλλον.

Τα επενδυτικά σχέδια των επιχειρήσεων εξελίσσονται με αργούς ρυθμούς. Το 29% των ερωτώμενων δηλώνει ότι θα αυξήσει τις επενδύσεις του έναντι 13% που θέλει να τις μειώσει. Η απασχόληση θα κυμανθεί στα ίδια επίπεδα με το 2014 αφού το 70% των ερωτώμενων εκτιμά οτι δε θα προβεί σε αλλαγές όσον αφορά στο βαθμό απασχόλησης.

Παράγοντες που κατά την άποψη των επιχειρηματιών θα μπορούσαν να αποτελέσουν κινδύνους στη θετική διαμόρφωση της οικονομικής κατάστασης εντός του επόμενου δωδεκαμήνου είναι η εσωτερική ζήτηση (53% των ερωτώμενων), η γενικότερη εσωτερική οικονομική κατάσταση (48%), η έλλειψη εξειδικευμένου εργατικού δυναμικού (38%), οι τιμές ενέργειας και πρώτων υλών (23%), η ζήτηση από το εξωτερικό (22%), οι δυνατότητες χρηματοδότησης (10%) και η ισοτιμία του ευρώ (7%).
Γενικά παρατηρούμε ότι υφέρπει ανησυχία εντός του επιχειρηματικού κόσμου, η οποία δεν μπορεί να δικαιολογηθεί από τη θετική τρέχουσα οικονομική κατάσταση. Προς το παραπάνω συμπέρασμά μας συντείνει σχετικό άρθρο στο μηνιαίο ενημερωτικό εντυπο της Ενωσης Βιομηχάνων Βαυαρίας (Δεκέμβριος 2014), του Βαυαρού βουλευτή (Μarkus Blume, Προέδρου της νεοϊδρυθείσας «Επιτροπής Βασικών Aρχών» του CSU), σύμφωνα με το οποίο «η τρέχουσα οικονομική κατάσταση στη Βαυαρία / Γερμανία φέρει τα χαρακτηριστικά αφενός μεν μιας εικόνας ευημερούσας χώρας αλλά με πολλές τάσεις αποδόμησης γύρω της.» Το άρθρο καταλήγει ότι «ποτέ πριν στη Γερμανία / Βαυαρία η οικονομική κατάσταση δεν ήταν τόσο καλή. Προκειμένου να διατηρηθεί η εν λόγω ευημερία πρέπει να γίνουν ριζικές αλλαγές, ώστε η χώρα να μπορέσει να ανταποκριθεί στις προκλήσεις».

Το διαθέσιμο εισόδημα το 2011 (τελευταία διαθέσιμα στοιχεία) για κάθε Βαυαρό διαμορφώθηκε σε 22.086 ευρώ (+3,7% αύξηση έναντι του 2010). Η αγοραστική δύναμη για το 2015 για το κρατίδιο της Βαυαρίας εκτιμάται από το GfK σε 23.401 ευρώ ανά κάτοικο (δεύτερη θέση παν-γερμανικά μετά το Αμβούργο) υψηλότερη κατά 9,1% από το γερμανικό μέσο όρο. Για όλη τη Γερμανία το εν λόγω ποσό ανέρχεται σε 21.449 ευρώ και είναι αυξημένο κατά 2,74% έναντι του 2014.

Η Βαυαρία αποτελεί σημαντική αγορά εργασίας. Το 2014 είχε το χαμηλότερο ποσοστό ανέργων, ήτοι 3,8% έναντι 6,7% της Γερμανίας, και το δεύτερο χαμηλότερο (μετά τη Βάδη Βυρτεμβέργη) ποσοστό ανέργων κάτω των 25 ετών (3,2%). Για το Φεβρουάριο 2015 καταγράφηκε στη Βαυαρία ποσοστό ανεργίας 4,2% έναντι 6,9% παν-γερμανικά.  Πρόκειται για το δεύτερο χαμηλότερο μετά τη Βάδη Βυρτεμβέργη (4,1%). 

Επιπλέον ο αριθμός των απασχολουμένων το 2014 στο κρατίδιο αυξήθηκε κατά 1,1% και ανήλθε σε 7,16 εκ. άτομα, καταλαμβάνοντας την τρίτη θέση μεταξύ των ομόσπονδων κρατιδίων μετά το Βερολίνο (+1,7%) και τη Βάδη Βυρτεμβέργη (+1,2%). Η αύξηση της απασχόλησης σε ομοσπονδιακό επίπεδο το 2014 ηταν 0,9%. Συνολικά έναντι του 2000 η αύξηση στη Βαυαρία ήταν 11%. Κάθε τέταρτη νέα θέση απασχόλησης στη Γερμανία από το έτος 2000 και μετά προσφερόταν στη Βαυαρία.

Η Βαυαρία κατέχει ηγετική θέση μεταξύ των ομόσπονδων κρατιδίων όσον αφορά στην έρευνα και τεχνολογία. Το κρατίδιο, σύμφωνα με τα τελευταία δημοσιευμένα στοιχεία του 2011, είχε σύνολο δαπανών για έρευνα και τεχνολογία 3,16% επί του Α.Ε.Π. (εκ των οποίων το 2,41% από τον ιδιωτικό τομέα, 0,44% από τους φορείς της ανώτατης εκπαίδευσης και 0,30% από το Δημόσιο). 

Με το εν λόγω ποσοστό του 3,16%, η Βαυαρία δαπάνησε ως ποσοστό του ΑΕΠ, περισσότερα από τις Η.Π.Α. (2,87%), την ΕΕ-27 (2,02%) και τη Γερμανία σε ομοσπονδιακό επίπεδο (2,84%) για έρευνα και τεχνολογία.

Οι κλάδοι της αυτοκινητοβιομηχανίας, ηλεκτρονικής, μηχανών και χημείας ήταν οι πρωτοπόροι όσον αφορά στις ερευνητικές δαπάνες. Στη Βαυαρία το 86,1% των δαπανών υλοποιήθηκε από επιχειρήσεις με περισσότερους από 500 απασχολουμένους. 
	
Η Βαυαρία συμμετέχει με το μεγαλύτερο ποσό στον μηχανισμό αλληλεγγύης μεταξύ των ομόσπονδων κρατιδίων. Για το 2014 συνεισέφερε το ποσό των 4,85 δις (περισσότερο από το 50% του συνολικού ποσού). Στο μηχανισμό από την πλευρά των κρατιδίων που συνεισφέρουν, συμμετείχαν τέσσερα κρατίδια (Βαυαρία, Εσση, Βάδη Βυρτεμβέργη και Αμβούργο). Η Βαυαρία μαζί την Εσση έχουν καταφύγει στο Ομοσπονδιακό Συνταγματικό Δικαστήριο για αλλαγή του τρόπου λειτουργίας του εν λόγω μηχανισμού, ο οποίος λήγει στα τέλη του 2019. Η Βαυαρία ζητεί μείωση της συμμετοχής της τουλάχιστον κατά 1 δις. 

[bookmark: _Toc276353960][bookmark: _Toc276354661]Βασικoί στόχοι της βαυαρικής οικονομικής πολιτικής είναι η διατήρηση της αυξημένης βιομηχανικής παραγωγής (το 27% του βαυαρικού ΑΕΠ προέρχεται από τη βιομηχανία και περισσότερο από το 20% της απασχόλησης προέρχεται από τη μεταποιητική βιομηχανία), της προσέλκυσης επενδύσεων και της χαμηλής ανεργίας.

Για τη διατήρηση και ενίσχυση του υφιστάμενου θετικού κλίματος, σύμφωνα με την Υπουργό Οικονομίας κα. Ιlse Aigner, είναι απαραίτητη η υποστήριξη της καινοτομίας, η προσέλκυση περισσότερων επενδύσεων και η ενίσχυση της διεθνούς ανταγωνιστικότητας των βαυαρικών επιχειρήσεων.

Στο Υπουργείο έχει πλέον μεταφερθεί το σύνολο των αρμοδιοτήτων του τομέα της έρευνας και τεχνολογίας και ο στόχος που έχει τεθεί είναι η αύξηση της δαπάνης στον εν λόγω τομέα να ανέλθει σε 3,6% επί του Α.Ε.Π., μέχρι το 2020 (από 3,16% που είναι σήμερα).

Η ψηφιοποίηση της βαυαρικής οικονομίας είναι μεταξύ των δράσεων που θα ενισχύσουν την ελκυστικότητα του κρατιδίου ως τόπου εγκατάστασης παραγωγικών επενδύσεων. Το Υπουργείο θα ιδρύσει κέντρο  ψηφιακής παραγωγής για να ενισχύσει τη χρήση των ψηφιακών τεχνολογιών από τη βαυαρική βιομηχανία και προγραμματίζει δράσεις για την ενίσχυση της ασφάλειας των ψηφιακών δεδομένων.

Η στήριξη των επενδυτικών δράσεων των επιχειρήσεων μέσω προγραμμάτων επιδοτήσεων τόσο κατά το ιδρυτικό στάδιο όσο και κατά το στάδιο περαιτέρω επέκτασης θα διευκολυνθεί. Ιδιαίτερα όσον αφορά στις καινοτόμες start-ups εταιρείες θα διατεθούν περισσότερα κεφάλαια ανάληψης επιχειρηματικού κινδύνου. Η διατήρηση θέσεων εργασίας στην περιφέρεια αποτελεί προτεραιότητα για το Υπουργείο.

H ενεργειακή πολιτική του κρατιδίου περιστρέφεται γύρω από τους άξονες της αύξησης της παραγόμενης ενέργειας από ανανεώσιμες πηγές, της εξασφάλισης της συνεχούς τροφοδοσίας του δικτύου με τις αναγκαίες ποσότητες και της διατήρησης προσιτών τιμών. Το ποσοστό της ενέργειας  από ανανεώσιμες πηγές επί της συνολικής ενεργειακής κατανάλωσης ανέρχεται στη Βαυαρία σε 33%, ενώ ο στόχος για μέχρι το 2018 είναι 40%.

Τέλος το θέμα της εξασφάλισης εξειδικευμένου εργατικού δυναμικού είναι μεταξύ των προτεραιοτήτων της οικονομικής πολιτικής, με πρόβλεψη την κάλυψή του είτε από χώρες της Ε.Ε. είτε από κινητοποίηση εγχώριων, μερικώς μέχρι σήμερα συμμετεχουσών πληθυσμιακών ομάδων (πχ. συνταξιούχοι, ΑΜΕΑ).

Συμπερασματικά, η Βαυαρία εκτιμά ότι θα συνεχίσει την ανοδική της πορεία εφόσον μπορέσει να αντιμετωπίσει σημαντικές προκλήσεις όπως η ενεργειακή μεταστροφή, η προσέλκυση εξειδικευμένου εργατικού δυναμικού, η υλοποίηση υψηλών επενδύσεων για δημιουργία ευρυζωνικών υποδομών, η διαχείριση του υψηλού κόστους εργασίας σε συνδυασμό με διατήρηση και αύξηση της ποιότητας και η έλλειψη πρώτων υλών.

Σύμφωνα με έρευνα της Κεντρικής Ενωσης Εμπορικών και Βιομηχανικών Επιμελητηρίων (DIHK), με θέμα την εξωστρέφεια για το 2015, σε 2.000 εξαγωγικές γερμανικές επιχειρήσεις (τα αποτελέσματα της οποίας με ασφάλεια μπορούν να θεωρηθούν ότι ισχύουν και για τη Βαυαρία), προκύπτει ότι :

· Oι επιχειρήσεις προσβλέπουν στο 2015 με λιγότερη αισιοδοξία συγκριτικά με το 2014, εξαιτίας των κρίσεων και συγκρούσεων σε ολόκληρο τον κόσμο με εξαίρεση τη Βόρεια Αμερική και την Κίνα. Για το 2015 εκτιμάται αύξηση των γερμανικών εξαγωγών περίπου 4%, η οποία κρίνεται χαμηλή, συγκριτικά με τη μέση ετήσια αύξηση εξαγωγών 5% κατά τα έτη 1992 – 2013.  Συνολικά μόνο το 21% των ερωτώμενων αναμένουν αύξηση των εξαγωγών τους ενώ 15% αναμένει μείωση. Ιδιαίτερα όσον αφορά στην Ρωσία / Ουκρανία το 51% των ερωτηθέντων αναμένει μείωση των εξαγωγών του. Σύμφωνα με την έρευνα μια στις τρεις εταιρείες – εξαγωγείς προς Ρωσία έχουν επιβαρυνθεί λόγω των μέτρων εμπάργκο της ΕΕ και το 40% εκτιμά μείωση των εξαγωγών του μέχρι 10%.

· Μεταξύ των θετικών εκτιμήσεων που συμβάλλουν στην αύξηση των εξαγωγών είναι οι μειωμένες τιμές ενέργειας και τροφίμων και η μείωση της ισοτιμίας του ευρώ η οποία καθιστά φθηνότερες τις εξαγωγές της ευρωζώνης.

· Οι επιχειρήσεις παρατηρούν αύξηση των μη δασμολογικών εμποδίων στο διεθνές εμπόριο. Συνολικά το 36% των επιχειρήσεων παρατηρούν την εν λόγω αύξηση, έναντι 34% το 2014. Τα εμπόδια εμφανίζονται κυρίως με τη μορφή των αυξημένων απαιτήσεων σε θέματα πιστοποιήσεων (60% των ερωτώμενων) και ασφάλειας. Και οι δύο παράγοντες οδηγούν σε αύξηση του κόστους εισόδου στην αγορά. Τέτοια εμπόδια εμφανίζονται κυρίως στην Κίνα και στη Ρωσία. Επίσης το θέμα της έμμεσης πίεσης για έναρξη επιτόπιας παραγωγής έχει εξελιχθεί σε παράγοντα μη δασμολογικού εμποδίου.

· Το 70% των επιχειρήσεων εκτιμούν θετικά την υπογραφή συμφωνίας ελευθέρου εμπορίου με τις Η.Π.Α. Το πιο αγαπητά στις ΗΠΑ εξαγωγικά προϊόντα της Γερμανίας είναι τα αυτοκίνητα (Βαυαρία και Βάδη Βυρτεμβέργη), οι μηχανές και τα χημικά. 

Σύμφωνα με άλλη μελέτη για τα οφέλη που έχει αποκομίσει η Βαυαρία από τη λειτουργία της Κοινής Ευρωπαϊκής Αγοράς, η οποία εκπονήθηκε από τον Καθ. Gabriel Felbermayr του Πανεπιστημίου του Μονάχου για λογαριασμό του ΕΒΕ Μονάχου, προκύπτουν τα ακόλουθα σημαντικότερα συμπεράσματα :

· Η κοινή αγορά συνέβαλε τα μέγιστα στην αμοιβαία αναγνώριση κανόνων, standards και επαγγελματικών δεξιοτήτων, με σκοπό τη διευκόλυνση συμμετοχής των επιχειρήσεων στις δημόσιες προμήθειες αγαθών και υπηρεσιών εντός των κρατών – μελών.

· Η σημασία της Ευρώπης για τις βαυαρικές εξαγωγές είναι ιδιαίτερα σημαντική, αφού μέχρι το 2009 περίπου το 60% αυτών, κατευθύνονταν προς τις χώρες – μέλη της ΕΕ. Το εν λόγω υψηλό ποσοστό, αν και αναμένεται να εμφανίσει σταδιακά αργούς ρυθμούς μείωσης, εκτιμάται ότι θα επιτυγχάνεται και στο μέλλον.

· Η σημασία των γειτονικών χωρών (Αυστρία, Τσεχία, Ουγγαρία και Πολωνία) είναι καθοριστική, αφού οι επιχειρήσεις των χωρών αυτών διαμορφώνουν ένα ενιαίο δίκτυο με τη βαυαρική παραγωγή, κυρίως στον τομέα των οχημάτων, μέσω της διάθεσης ημιετοίμων προϊόντων σε ανταγωνιστική τιμή και ποιότητα. 

· Χάρη στη συμμετοχή της Γερμανίας στην Ε.Ε., εκτιμάται ότι η ωφέλεια από τη μείωση του εμπορικού κόστους συνέβαλε σε αύξηση του καθαρού κατά κεφαλή εισοδήματος στη Βαυαρία κατά 1,5%.

· Η στενή διασύνδεση μεταξύ βαυαρικών και λοιπών ευρωπαϊκών επιχειρήσεων έχει λειτουργήσει με θετικό τρόπο υπέρ των βαυαρικών επιχειρήσεων, αφού το ποσοστό των εξαγωγικών βαυαρικών επιχειρήσεων επί συνόλου επιχειρήσεων έχει αυξηθεί και είναι υψηλότερο απο τον ομοσπονδιακό μέσο όρο. 

· Οφέλη έχουν προκύψει και για τους εργαζόμενους στις διεθνοποιημένες βαυαρικές επιχειρήσεις. Σύμφωνα με τη μελέτη εκτιμάται ότι οι εργαζόμενοι σε αυτές λαμβάνουν 20% περίπου υψηλότερες αμοιβές σε σύγκριση με απασχολουμένους (ίδιων δεξιοτήτων και ηλικίας) σε μη διεθνοποιημένες επιχειρήσεις.

· Η αύξηση της έντασης του ανταγωνισμού στην Ε.Ε. από τα μέσα της δεκαετίας του 1990 έχει συμβάλλει στις μειωμένες τιμές που απολαμβάνει ο καταναλωτής. 

Συμπερασματικά η Βαυαρία είναι μεταξύ των ιδιαίτερα ωφελημένων περιοχών από τη λειτουργία της Κοινής Ευρωπαϊκής Αγοράς. Η μελέτη προτείνει την περαιτέρω εμβάθυνση της αγοράς μεταξύ των κρατών - μελών.

Το 2014 οι βαυαρικές εξαγωγές σημείωσαν αύξηση 1,5% έναντι του 2013 και διαμορφώθηκαν σε 168,9 δις. ευρώ. Οι εισαγωγές αυξήθηκαν επίσης κατά 2,3% και διαμορφώθηκαν σε 150,2 δις ευρώ. Ο συνολικός όγκος εμπορίου ανήλθε σε 319 δις ευρώ και ήταν ο υψηλότερος μέχρι σήμερα. Το εμπορικό πλεόνασμα ανήλθε σε 18,7 δις ευρώ. Οι βαυαρικές εξαγωγές αυξάνονται για τέταρτη συνεχή χρονιά παρά τα προβλήματα στη Ρωσία / Ουκρανία και την ευρωκρίση.

Οι σημαντικότερες χώρες προς τις οποίες κατευθύνθηκαν οι βαυαρικές εξαγωγές (μεγαλύτερες των 10 δις ευρώ ανά αγορά) ήταν οι Η.Π.Α. (με 19,7 δις ευρώ και ποσοστό αύξησης +4,1%), η Κίνα (με 16,4 δις και ποσοστό αύξησης +6,4%), η Αυστρία (με 13 δις ευρώ και ποσοστό μείωσης -2,6%), το Ηνωμένο Βασίλειο (με 12,7 δις και ποσοστό αύξησης +17,6%), η Γαλλία (με 11,4 δις ευρώ και ποσοστό μείωσης -1,5%) και η Ιταλία (με 10,3 δις ευρώ και ποσοστό αύξησης +0,8%). Η Ε.Ε. απορρόφησε το 53,4% (έναντι 52,9% το 2013) των συνολικών βαυαρικών εξαγωγών και η ευρωζώνη το 33,6% (έναντι 34,8% το 2013).  Παρατηρείται ότι πέραν της Ε.Ε., οι Η.Π.Α. (για την οποία η Βαυαρία υπερθεματίζει σχετικά με την ολοκλήρωση της συμφωνίας ελευθέρου εμπορίου) και η Κίνα ήταν σημαντικοί εμπορικοί εταίροι.

Οι κλάδοι με τις σημαντικότερες εξαγωγές ήταν : οχήματα και μέρη οχημάτων (μερίδιο 28,66% επί συνόλου εξαγωγών), μηχανές (16,1%),  συσκευές ηλεκτροπαραγωγής  και ηλεκτροδιανομής (6,03%), τρόφιμα – ποτά (5,16%), συσκευές μέτρησης και ελέγχου (3,28%), ιατρικές – ορθοπαιδικές συσκευές (2,72%), πλαστικά (2,58%), προϊόντα σιδήρου, λαμαρίνας και λοιπά μεταλλικά προϊόντα (2,17%)  κλπ.

Οι βαυαρικές εισαγωγές το 2014 προήλθαν κυρίως από την Αυστρία (με 15 δις ευρώ και ποσοστό αύξησης +1,2%), την Κίνα (με 12 δις ευρώ και ποσοστό αυξησης +2,7%), την Τσεχία (με 10,6 δις ευρώ και ποσοστό αύξησης +11,3%) και την Ιταλία (με 10,4 δις ευρώ και ποσοστό αύξησης +1,9%).  Το 59,9% (έναντι 55,8% το 2013) του συνόλου των βαυαρικών εισαγωγών για το 2014 προήλθε από την Ε.Ε. και το 36,3% (έναντι 36,7% το 2013) από την ευρωζώνη.  Ιδιαίτερα επισημαίνουμε την πολύ μεγάλη αύξηση των εισαγωγών από την Τσεχία για το 2014, η οποία αφορά κυρίως ημιέτοιμα προϊόντα για τη βαυαρική αυτοκινητοβιομηχανία.

Το ΕΒΕ Μονάχου σχολιάζοντας την αύξηση του βαυαρικού εξαγωγικού εμπορίου με την ΕΕ και την ευρωζώνη, κάλεσε τα μέλη του να είναι προσεκτικά στις δηλώσεις τους σχετικά με τα θέματα της ευρωκρίσης.

Οι κλάδοι με τις μεγαλύτερες εισαγωγές ήταν : οχήματα και μέρη οχημάτων (13,87%),πετρέλαιο και φυσικό αέριο (9,64% επί συνόλου εισαγωγών), συσκευές ηλεκτροδιανομής και ηλεκτροπαραγωγής (6%), ηλεκτρονικά κατασκευαστικά μέρη (5,22%), τρόφιμα –ποτά (5,41%), μηχανές γραφείου και επεξεργασίας δεδομένων (3,79%) κλπ.

Σε ομοσπονδιακό επίπεδο από τη Βαυαρία προήλθε το 2014 το 14,8% των συνολικών γερμανικών εξαγωγών (σχεδόν το ίδιο ποσοστό όσο και τα έτη 2011 - 2013). Από πλευράς εισαγωγών το κρατίδιο εισήγαγε το 16,3% των συνολικών γερμανικών εισαγωγών (όπως και το 2013).

Σύμφωνα με έρευνα που διενήργησε η Ενωση Εμπορικών και Βιομηχανικών Επιμελητηρίων Γερμανίας, με θέμα τις επενδύσεις στο εξωτερικό για το 2015 (και η οποία μπορεί με ασφάλεια να θεωρηθεί ότι ισχύει και για τις εξωστρεφείς βαυαρικές επιχειρήσεις) προκύπτει ότι :

· To 47% των επιχειρήσεων σχεδιάζει κάποιου είδους επένδυση στο εξωτερικό (έναντι 45% το 
2014). Εκτιμάται ότι το εν λόγω ποσοστό θα μπορούσε να ήταν υψηλότερο αν εξέλειπαν παράγοντες όπως η κρίση στην Ρωσία- Ουκρανία και η χαμηλή οικονομική επίδοση κάποιων αναπτυσσόμενων χωρών.

· Ο σημαντικότερος λόγος για επένδυση στο εξωτερικό είναι η επέκταση του δικτύου διανομής και 
	εξυπηρετησης πελατών (46% των επιχειρήσεων). Στη δεύτερη θέση βρίσκεται το επιχείρημα της 
έναρξης / επέκτασης της παραγωγικής δραστηριότητας για είσοδο σε νέες αγορές με 31% και στην τρίτη θέση το επιχείρημα μείωσης του κοστολογίου με 23%.

	Η αιτιολογία του χαμηλού κόστους για υλοποίηση επένδυσης στο εξωτερικό αυξάνεται σε σημασία, για δεύτερη συνεχή χρονιά. Οι επιχειρήσεις επιθυμούν να μειώσουν το κόστος ενέργειας, εργασίας και γραφειοκρατίας. Επίσης η αντιμετώπιση του θέματος του εξειδικευμένου εργατικού δυναμικού ωθεί τις επιχειρήσεις προς επενδύσεις στο εξωτερικό.

· Σημαντικότερες γεωγραφικές περιοχές για τις επενδύσεις είναι η ΕΕ-15 λόγω των 
μεταρρυθμίσεωνπου έχουν συντελεστεί (47% των ερωτώμενων), η Κίνα (46%) και η Βόρεια Αμερική. 

· Αξίζει να σημειωθεί ότι μεταξύ των επιχειρήσεων που επιθυμούν να προβούν σε επενδύσεις εντός 
	του 2015 για λόγους μείωσης κόστους, το 40% επιθυμεί να επενδύσει στην ΕΕ-15. 

· Φαίνεται ότι ο γεωπολιτικός παράγοντας αφήνει πλέον τα ίχνη του επί των επενδυτικών 
επιχειρηματικών αποφάσεων, δεδομένου ότι μόνο το 17% των εξωστρεφών επιχειρήσεων επιθυμεί πλέον να επενδύσει στη Ρωσία, Ουκρανία, ΝΑ Ευρώπη, Τουρκία (έναντι 26% το 2014). Μείωση εμφανίζει και η περιοχή της Νότιας Αμερικής, ιδιαίτερα εξαιτίας των οικονομικών δυσκολιών της Βραζιλίας.

Σύμφωνα με στοιχεία της Κεντρικής γερμανικής Τράπεζας, μέχρι 31.12.2012  (τελευταία διαθέσιμα στοιχεία) το σύνολο των βαυαρικών άμεσων και έμμεσων επενδύσεων στο εξωτερικό (αποθέματα) ανέρχονταν σε 247,2 δις ευρώ, έναντι συνόλου γερμανικών επενδύσεων στο εξωτερικό ύψους 1196,8 δις (ήτοι 20,6% επί συνόλου). 
Το σύνολο των άμεσων και έμμεσων ξένων επενδύσεων στη Βαυαρία στις 31.12.2012 ανερχόνταν σε 120,5 δις έναντι συνόλου ξένων επενδύσεων στη Γερμανία 597,3 δις (20,1% επί συνόλου).

Β. ΔΙΜΕΡΕΙΣ ΟΙΚΟΝΟΜΙΚΕΣ ΚΑΙ ΕΜΠΟΡΙΚΕΣ ΣΧΕΣΕΙΣ ΕΛΛΑΔΑΣ - ΒΑΥΑΡΙΑΣ

Οσον αφορά στο εξωτερικό εμπόριο με την Ελλάδα, το 2014 οι βαυαρικές εξαγωγές ανήλθαν σε 520,7 εκ. ευρώ (σημειώνοντας μείωση έναντι του 2013 κατά 6,14%) και οι εισαγωγές της Βαυαρίας από Ελλάδα ανήλθαν σε 307,7 εκ. ευρώ (σημειώνοντας αύξηση κατά 3,68%).

Σημειώνουμε ότι επί συνόλου των γερμανικών εισαγωγών από Ελλάδα, το 17,8%  κατευθύνεται προς τη Βαυαρία. Επί συνόλου γερμανικών εξαγωγών προς Ελλάδα, το 10,5% προέρχεται από τη Βαυαρία.

Oπως προκύπτει από το παραπάνω διάγραμμα καθόλη την περίοδο 2008 – 2014 οι βαυαρικές εξαγωγές βαίνουν μειωμένες (-58%) και την ίδια πορεία ακολουθούν και οι εισαγωγές από Ελλάδα 
(-25,95%).

Επί του συνόλου βαυαρικών εισαγωγών, οι εισαγωγές από Ελλάδα το 2014 αντιστοιχούσαν στο 0,2% (όπως και τα έτη 2010 - 2013), ενώ επί συνόλου βαυαρικών εξαγωγών οι εξαγωγές προς Ελλάδα αντιστοιχούσαν στο 0,3% (έναντι 0,4% το 2011 και 0,3% τα έτη 2012 - 2013). Τα εν λόγω μερίδια δείχνουν τα τεράστια περιθώρια που έχει η Ελλάδα για αύξηση της παρουσίας των ελληνικών προϊόντων σε ένα από τα πιο πλούσια κρατίδια της Ο.Δ.Γ. αλλα ταυτόχρονα είναι δηλωτικά της μεγάλης προσπάθειας που πρέπει να καταβληθεί για αλλαγή της υφιστάμενης σχεδόν παγιωμένης κατάστασης.

Tα βασικότερα προϊόντα που εισήγαγε η Βαυαρία το 2014 από Ελλάδα ήταν τα φρέσκα φρούτα (14,8% επί συνόλου), φρέσκα λαχανικά (8,02%), φαρμακευτικά (11,22%), ημιέτοιμα προϊόντα αλουμινίου (6,28%), συσκευές ηλεκτροπαραγωγής και ηλεκτροδιανομής (5,05%), ενδύματα από μεταξωτές ή συνθετικές ίνες (4,43%). Η σύνθεση των βασικότερων ελληνικών εξαγωγών παρέμεινε η ίδια όπως και τα έτη 2010 – 2013.

Το 39,65% του συνόλου των εισαγομένων προϊόντων από Ελλάδα αφορούσε τρόφιμα και το 36,81% τελικά προϊόντα. Οι εισαγωγές ημιετοίμων ανήλθαν σε μόνο 2,77%.

Η Βαυαρία εξήγαγε προς την Ελλάδα το 2014 κυρίως οχήματα και μέρη οχημάτων (15,14%), τυρί (9,58%), γάλα (5,68%) και ηλεκτροτεχνικά προϊόντα (4,96%). Η διάρθρωση των σημαντικότερων βαυαρικών εξαγωγών παρέμεινε η ίδια όπως και τα έτη 2011 - 2013.

Συνολικά οι εξαγωγές τροφίμων αντιστοιχούσαν στο 28,26%  και οι εξαγωγές ετοίμων προϊόντων στο 59,24%.

Σύμφωνα με τα στοιχεία του Enterprise Greece για το 2012 (τελευταία διαθέσιμα στοιχεία), το απόθεμα των ελληνικών επενδύσεων στη Γερμανία φαίνεται να ανέρχονταν σε 400 εκ. ευρώ, με 50 εταιρείες να δραστηριοποιούνται επενδυτικά στη Γερμανία. Το 42,5% του εν λόγω επενδεδυμένου κεφαλαίου αντιστοιχεί στον τομέα της βιομηχανίας, το  40% στο τομέα των εταιρειών Holding, τo 2% στον τομέα του εμπορίου και το 15,56% σε λοιπούς κλάδους.

Στην Βαυαρία μεταξύ των σημαντικών ελληνικών επενδύσεων συγκαταλέγονται η Αlco Group (γερμανική εταιρεία : Hermann – Gutmann Werke παραγωγή προϊόντων αλουμινίου), η Marfin Financial Group SA (Fai Αsset Management GmbH για παροχή υπηρεσιών), η Korres natural products (με την District two GmbH, εμπορία φυσικών καλλυντικών), η Sunlight SA (με τη SunLight Germany GmbH) κλπ.

Σύμφωνα με τα στοιχεία της κεντρικής γερμανικής τράπεζας για το 2012, το σύνολο των γερμανικών άμεσων και έμμεσων επενδύσεων στην Ελλάδα ανερχόταν σε 3,1 δις ευρώ, εκ των οποίων 414 εκ. ευρώ από τη Βαυαρία ήτοι 13% επί συνόλου γερμανικών επενδύσεων στην Ελλάδα. Αντίστροφα το ύψος των ελληνικών άμεσων και έμμεσων επενδύσεων  στη Γερμανία ανέρχονταν σε 164 εκ. ευρώ (για λόγους εμπιστευτικότητας δεν υπάρχει ανάλυση ανά κρατίδιο).

[bookmark: _Toc420498967]B-IΙΙ. ΑΔΕΛΦΟΠΟΙΗΣΕΙΣ ΕΛΛΗΝΙΚΩΝ ΚΑΙ ΒΑΥΑΡΙΚΩΝ ΠΟΛΕΩΝ

Η Βαυαρία είναι το κρατίδιο με το μεγαλύτερο αριθμό αδελφοποιήσεων (συνολικά 12) μεταξύ ελληνικών και βαυαρικών Δήμων. 
Το εν λόγω εργαλείο θα μπορούσε να αποβεί ιδιαίτερα χρήσιμο, όσον αφορά στην προώθηση ελληνικών προϊόντων, υπηρεσιών, τουρισμού κλπ. και έχει το σημαντικό πλεονέκτημα της δημιουργίας απευθείας επαφών σε τοπικό επίπεδο.

	Ελληνική Αρχή Τοπικής Αυτοδιοίκησης
	Γερμανική Αρχή Τοπικής Αυτοδιοίκησης

	Πάργα
	Abensberg

	Τρίκαλα
	Amberg

	Λέρος
	Aschheim

	Πρέβεζα
	Bad Kötzting

	Ξυλόκαστρο
	Fürth

	Ολυμπία
	Grossostheim

	Δράμα
	Lauf a.d.Pegnitz

	Ζαρός
	Mainburg

	Ηράκλειο
	Mühldorf a. Inn

	Καβάλα
	Nürnberg

	Ναύπλιο
	Ottobrunn

	Καλαμπάκα
	Schwabach

Το πλήρες εκθεσιακό πρόγραμμα της Γερμανίας, καταχωρημένο ανά έτος, κλάδο και κρατίδιο είναι διαθέσιμο στη βάση δεδομένων της ιστοσελίδας www.auma.de, όπου με την εισαγωγή κατάλληλων κριτηρίων αναζήτησης διευκολύνεται ο εντοπισμός της αντίστοιχης έκθεσης.

Στατιστική ανάλυση των χαρακτηριστικών των σημαντικότερων εμπορικών εκθέσεων της Βαυαρίας για τα έτη 2015- 2018, έχει δημοσιευθεί στην ιστοσελίδα του Γραφείου ΟΕΥ www.agora.mfa.gr/de63.

Στην ίδια ιστοσελίδα έχει δημοσιευτεί κατάλογος των εκθέσεων της Βαυαρίας για τα έτη 2015 – 2017, στις οποίες οι συμμετέχουσες επιχειρήσεις μπορούν να προβούν σε απευθείας πώληση των προϊόντων τους. 

Γ. ΣΥΜΠΕΡΑΣΜΑΤΑ – ΠΡΟΟΠΤΙΚΕΣ ΣΥΝΕΡΓΑΣΙΑΣ 

Οι δυνατότητες εμβάθυνσης και διεύρυνσης της διμερούς συνεργασίας έχουν μεγάλα περιθώρια ανάπτυξης, χωρίς να λησμονούνται οι σημαντικές δυσκολίες που έχουν δημιουργηθεί τα τελευταία έτη, λόγω της χρηματοοικονομικής κρίσης και των μέτρων που έχουν ληφθεί, ο χαρακτήρας και τα αποτελέσματα των οποίων απασχολούν τον Τύπο εκατέρωθεν.

Μεταξύ των βασικότερων πλεονεκτημάτων που έχει η Ελλάδα στη Βαυαρία, είναι ο υψηλός βαθμός γνώσης και κατανόησης της ελληνικής πραγματικότητας (πληθώρα Βαυαρών σε υψηλές διοικητικές και πολιτικές θέσεις διαθέτει ακίνητη περιουσία στην Ελλάδα), η γνώση της γερμανικής γλώσσας (ιδιαίτερα στην Β. Ελλάδα), οι καλές σχέσεις των Βαυαρών με τους περίπου 80.000 Ελληνες κατοικούντες (σύμφωνα με τις εκτιμήσεις του Γενικού Προξενείου) στη Βαυαρία, οι οποίοι λειτουργούν ως αγγελιοφόροι ελληνικών θέσεων, ελληνικού τρόπου ζωής και διατροφής.

Οι σημαντικότεροι κλάδοι για συνεργασία μεταξύ Ελλάδας – Βαυαρίας παρουσιάζονται στη συνέχεια :

Ιδιαίτερο ενδιαφέρον παρουσιάζουν τα τρόφιμα και ιδιαίτερα τα φρέσκα φρούτα και λαχανικά, βιολογικά τρόφιμα, delicatessen και γενικότερα ποιοτικά τρόφιμα υψηλής προστιθέμενης αξίας.  Σημειώνεται πως στη Βαυαρία το 39,65% των εισαγωγών από Ελλάδα αλλά και το 28,26% των εξαγωγών προς Ελλάδα το 2014 αφορούσε τρόφιμα. 

Σύμφωνα με την τρέχουσα κατάσταση και τις εκτιμήσεις του Γραφείου μας, τα ελληνικά τρόφιμα (πχ. ελαιόλαδο, μέλι, φρέσκα φρούτα και λαχανικά, Π.Ο.Π.-Π.Γ.Ε. κλπ.) υπερέχουν όσον αφορά στην ποιότητά τους, στη γεύση τους και στη διατροφική τους αξία έναντι του ανταγωνισμού,  αδυνατούν όμως να εισέλθουν στο κανάλι του λιανεμπορίου.

Κυριότερος λόγος γι’ αυτήν την κατάσταση, είναι ο έντονος ανταγωνισμός, ο οποίος διαθέτει πλέον παγιωμένη θέση στα κανάλια διανομής. Οι υπεύθυνοι αγοραστές δεν αλλάζουν τους προμηθευτές τους, εκτός και αν έχουν συγκεκριμένο λόγο να το κάνουν (πχ. κακή συνεργασία, προβληματικός εφοδιασμός κλπ). Βασικό κανάλι για τα τρόφιμα ειναι το super market, στο οποίο φαίνεται να επικρατεί κατάσταση ολιγοψωνίου (λίγοι αγοραστές σε κεντρικό επίπεδο, οι οποίοι διανέμουν τα προϊόντα σε μεγάλο αριθμό φαινομενικά διαφορετικών καταστημάτων).

Στα παραπάνω προστίθενται οι αδυναμίες της μικρής ελληνικής παραγωγής (πχ. για βιολογικά και Π.Ο.Π.), η έλλειψη εξειδικευμένων γνώσεων εμπορίας, marketing και διαπραγμάτευσης τιμών εκ μέρους των ελληνικών εξαγωγικών εταιρειών (πχ. φρέσκα φρούτα και λαχανικά), χρηματοοικονομικά προβλήματα (χαμηλή ρευστότητα, ανάγκη άμεσης πληρωμής) κλπ.

Το θέμα των ελληνικών εξαγωγών τροφίμων είναι πολύπλοκο με πολλές διαφορετικές παραμέτρους. 

Σημαντικό βήμα προς την κατεύθυνση διευκόλυνσης των ελληνικών τροφίμων για την είσοδό τους στο κανάλι διανομής (push strategy), θα ήταν ο συντονισμός των ελληνικών προσπαθειών σε κεντρικό επίπεδο, ώστε να προωθηθούν απευθείας επαφές μεταξύ ενός συντονιστικού φορέα στην Ελλάδα με τους επικεφαλείς προμηθειών τροφίμων των μεγάλων λιανικών αλυσίδων, οι οποίοι θα μπορούσαν να κινητοποιηθούν προς την κατεύθυνση της διευκόλυνσης της εισόδου ελληνικών τροφίμων στα ράφια τους με παροχή συγκεκριμένων κινήτρων.



Ενδεικτικές δράσεις με στόχο τον τελικό καταναλωτή  (pull strategy) θα ήταν :

α. 	Δωρεάν διανομή δειγμάτων ελληνικών τροφίμων σε super markets, ώστε οι Γερμανοί 
καταναλωτές να τα γνωρίσουν ή να τα ξαναθυμηθούν, ή σε συνδυασμό με την προώθηση του τουριστικού προϊόντος δωρέαν διανομή μικρών συσκευασιών (μινιατούρες) τροφίμων σε Γερμανούς τουρίστες κατά την άφιξη ή αναχώρησή τους από τα ελληνικά αεροδρόμια.

β. 	Ανάληψη δράσης από δημόσιο φορέα στην Ελλάδα (πχ Εnterprise Greece) για θεματική παρουσίαση ελληνικών τροφίμων πχ. της κρητικής διατροφής, η οποία λόγω των πλεονεκτημάτων της αλλά και της ευαισθητοποίησης των Γερμανών σε θέματα διατροφής, μπορεί σε μεσοπρόθεσμο διάστημα να βοηθήσει τις εξαγωγές του συνόλου των ελληνικών τροφίμων.

√	Το Γραφείο μας διοργάνωσε ζωντανό event κατά τη διάρκεια της διεθνούς τουριστικής έκθεσης free στο Μόναχο στις 19.02.14 στη σκηνή της βαυαρικής ραδιοφωνίας, με περιεχόμενο την προβολή ελληνικού κρασιού με την υποστήριξη των εταιρειών ANEK Lines και ΤΣΑΝΤΑΛΗΣ ΑΕ

√	Διοργάνωσε εκδήλωση ζωντανής μαγειρικής επίδειξης στα πλαίσια της διεθνούς έκθεσης  Food and Life στο Μόναχο (26-30.11.2014) επ’ευκαιρία της συμμετοχής 18 ελληνικών εταιρειών από την Ηπειρο. Η επίδειξη έλαβε χώρα στις 29.11.2014 σε συνεργασία με την Ελληνική Λέσχη Αρχειμαγείρων – τμήμα Γερμανίας και υποστηρίχθηκε επικοινωνιακά από το Radio Arabella του Μονάχου.

√	Υποστήριξε δράση του ελληνογερμανικού επιμελητηρίου για την προετοιμασία του Forum Tροφίμων στη Μεσσηνία στις 08-10.10.2014, με τη συμμετοχή επτά γερμανικών εισαγωγικών εταιρειών από τη γεωγραφική περιοχή αρμοδιότητάς του.

√	Υποστήριξε προωθητική δράση της Περιφέρειας Πελοποννήσου στις 18-22.03.2014 στο Μόναχο (Viktualienmarkt), με σκοπό την παρουσίαση τοπικών τροφίμων της περιοχής σε πληθώρα προσκεκλημένων εκ του Γραφείου ΟΕΥ επισκεπτών.

√	Συνέδραμε τη διοργάνωση διεθνούς συνεδρίου και παράλληλων επιχειρηματικών επαφών στην Αθήνα στις 10-11.03.2014 στους τομείς, μεταξύ άλλων, της γεωργίας, τροφίμων,  ιχθυοκαλλιέργειας, προσκαλώντας πληθώρα εκπροσώπων από τη Βαυαρία και τη Βάδη Βυρτερμβέργη.

√	Συνέδραμε την προσπάθεια του Πολιτιστικού Οργανισμού «Οι Δρόμοι της Ελιάς»για διοργάνωση εκδηλώσεων προβολής ελληνικών προϊόντων στους τελικούς καταναλωτές σε πόλεις της Γερμανίας, παρέχοντας χρήσιμο ενημερωτικό υλικό σε θέματα νομοθεσίας για την υγιεινή και την ασφάλεια των τροφίμων, σε θέματα σχετικών συμπληρωματικών εκδηλώσεων και λοιπών πληροφοριών για την γερμανική αγορά στην περιοχή αρμοδιότητάς του (17.03.2014).

√	Το Γραφείο μας συνέχισε την επικοινωνία του με τους υπεύθυνους αγορών των μεγάλων γερμανικών αλυσίδων Νorma, Netto, Βasic (bio), Lidl και Hamberger. (που έχουν έδρα στη γεωγραφική αρμοδιότητα του Γραφείου μας δηλ. Βαυαρία και Βάδη Βυρτεμβέργη), αφουγκραζόμενο αίτημα πολλών ελληνικών εξαγωγικών εταιρειών περί δυσκολίας τους να προσεγγίσουν τους υπεύθυνους αγοραστές. Τα τμήματα προμηθειών προϊόντων των αλυσίδων είναι πολυάριθμα, καθώς για κάθε ομάδα προϊόντων υπάρχει άλλος υπεύθυνος. 

Τα βιολογικά αποτελούν σημαντική υποκατηγορία των τροφίμων με ρυθμό αύξησης του κύκλου πωλήσεων για το 2014 περίπου 5%. Για τα επόμενα έτη εκτιμάται ότι η ζήτηση θα συνεχίσει να αυξάνεται και η εγχώρια παραγωγή δεν θα αρκεί για να την καλύψει.

Σημαντικός λόγος αύξησης του ετήσιου κύκλου πωλήσεων των βιολογικώνπροϊόντων στη Γερμανία είναι η αποδοχή της διατροφικής τους αξίας από το Γερμανό καταναλωτή, ο οποίος είναι διατεθειμένος, σύμφωνα με έρευνες, να πληρώσει υψηλότερη τιμή, εφόσον πεισθεί για την αυθεντικότητα, την τοπικότητα, τη σήμανση, τη γεύση, τη φρεσκάδα του προϊόντος, τo χαρακτηριστικό «Fairness», την προστασία του περιβάλλοντος και τη φροντισμένη εκτροφή του ζώου.  

Βέβαια στον εν λόγω τομέα τα πράγματα δυσκολεύουν λόγω των σχετικών πρωτοβουλιών που έχουν αναληφθεί σε εθελοντική βάση από τους Γερμανούς εμπλεκόμενους, με σκοπό την ενίσχυση της κατανάλωσης τοπικά παραγόμενων βιολογικών τροφίμων, που ικανοποιούν το κριτήριο της δίκαιης τιμής για τον παραγωγό και θέτουν μια σειρά από standards. Παρόλα αυτά η εγχώρια παραγωγή δεν αρκεί για να καλύψει την αυξανόμενη ζήτηση, αφού η ένταξη νέων εκτάσεων γης για βιολογική παραγωγή γίνεται με αργούς ρυθμούς. Η συνολική ζήτηση για βιολογικά προϊόντα εκτιμάται ότι θα καλυφθεί από αυξανόμενες εισαγωγές και άρα υπάρχουν σοβαρά περιθώρια για την αύξηση των ελληνικών εξαγωγών βιολογικών προϊόντων.

Τα παραπάνω στοιχειοθετούν ευκαιρία για την Ελλάδα. Τα εκ φύσεως χαρακτηριστικά των ελληνικών βιολογικών προϊόντων είναι ικανά να καλύψουν τις ανάγκες της γερμανικής αγοράς, απευθυνόμενα σε καταναλωτές υψηλού διαθέσιμου εισοδήματος, διατεθειμένους να καταβάλλουν υψηλότερο τίμημα. Σημαντικό εμπόδιο αποτελεί η πολυδιασπασμένη ελληνική παραγωγή βιολογικών τροφίμων.

Είναι απαραίτητη, κατά την άποψή μας, η άμεση εκπόνηση πιλοτικού επιχειρησιακού σχεδίου προώθησης των ελληνικών βιολογικών προϊόντων στη γερμανική αγορά, σε μικρή καταρχήν κλίμακα. 

Τα βιολογικά προϊόντα προκειμένου να διατηρήσουν το πλεονέκτημά τους, εκ των πραγμάτων προσφέρονται σε περιορισμένες ποσότητες, γεγονός που με τη σειρά του ενδυναμώνει το χαρακτήρα αποκλειστικότητάς τους και ενισχύει την ταυτότητά τους. Η περιορισμένη ποσότητα δεν μπορεί να αντιμετωπίσει με οικονομικούς όρους το κοστολόγιο αποθήκευσης, διανομής και marketing, το οποίο αδυνατούν να αναλάβουν μεμονωμένοι παραγωγοί – εξαγωγείς των εν λόγω προϊόντων. 

Βασικό στοιχείο του πιλοτικού επιχειρησιακού σχεδίου θα ήταν η δημιουργία στη Γερμανία χώρου παραλαβής και διανομής των ελληνικών βιολογικών προϊόντων (οιονεί αποθήκη), λαμβάνοντας υπόψιν και τα στοιχεία περί του τρόπου εφοδιασμού των γερμανικών καταστημάτων λιανεμπορίου. Την εν λόγω υπηρεσία θα μπορούσε να προσφέρει έναντι συμβολαίου μεγάλη υφιστάμενη εταιρεία logistics, το κόστος της οποίας θα μπορούσε να μεριστεί μεταξύ του Δημοσίου (μόνο για το αρχικό στάδιο) και των ιδιωτικών εταιρειών, οι οποίες θα χρησιμοποιούν την εν λόγω αποθήκη για να εισέλθουν στη γερμανική αγορά. Το προτεινόμενο εγχείρημα θα έπρεπε να συνδυαστεί και με δράσεις marketing των ελληνικών βιολογικών προϊόντων είτε προς τον τελικό καταναλωτή είτε προς τα ενδιάμεσα κανάλια διανομής, ώστε σε μεταγενέστερο στάδιο η δράση να είναι σε θέση να λάβει χαρακτήρα δημιουργίας ελληνικού brand name βιολογικών προϊόντων. 

√	Το Γραφείο μας υποστήριξε το δίκτυο Ηellas Bio Net στην εκδήλωση προβολής ελληνικών βιολογικών προϊόντων στο Μόναχο στις 15.05.2014, καλώντας πληθώρα γερμανικών εταιρειών εμπορίας βιολογικών προϊόντων και συμμετέχοντας στην εκδήλωση με παρουσίαση των χαρακτηριστικών της γερμανικής αγοράς και παροχή χρήσιμων συμβουλών.

√	Σε συζητήσεις μας με την αλυσίδα super market „basic“ (27 καταστήματα super market βιολογικών προϊόντων σε όλη τη Γερμανία), προέκυψε ότι τα ελληνικά βιολογικά προϊόντα έχουν σημαντικές  δυνατότητες στη γερμανική αγορά, αντιμετωπίζουν όμως θέματα αποθήκευσης, διανομής, χρόνου παράδοσης, συσκευασίας και δράσεων marketing. Το Γραφείο μας μεσολαβεί για την παρουσίαση στην basic ελληνικών εταιρειών, οι οποίες θα μπορούσαν να αναδειχθούν σε σταθερούς προμηθευτές της εταιρείας.

Η Βαυαρία αλλά και Βάδη Βυρτεμβέργη, λόγω λήψης πολιτικής απόφασης από την ομοσπονδιακή κυβέρνηση, για τη σταδιακή κατάργηση της πυρηνικής ενέργειας μέχρι το 2023 και την κάλυψη των ενεργειακών τους αναγκών από άλλες πηγές, αντιμετωπίζουν έντονο πρόβλημα σταθερής και συνεχούς ενεργειακής τροφοδότησης των δικτύων τους για την κάλυψη των βιομηχανικών και οικιακών αναγκών. 

Στη Βαυαρία τo 2023 εκτιμάται ότι το έλλειμμα μεταξύ παραγωγής ρεύματος και ζήτησης θα ανέλθει σε περίπου 40 ΤWh ενώ το έλλειμμα μεταξύ της υψηλότερης δυνατής ζήτησης και της  εξασφαλισμένης  παραγωγικής δυναμικότητας εκτιμάται ότι θα ανέλθει σε 5 GW. Η κατάσταση αυτή οδήγησε στη διεξαγωγή τρίμηνου διαλόγου μεταξύ όλων των εμπλεκομένων φορέων (επιχειρήσεις, καταναλωτές, δημόσιο κλπ) με σκοπό τη διαμόρφωση των βαυαρικών θέσεων στα πλαίσια της γερμανικής ενεργειακής πολιτικής, οι σημαντικότερες εκ των οποίων ήταν η συμφωνία επέκτασης του δικτύου διανομής αλλά μέχρι του βαθμού που χρειάζεται η Βαυαρία, η προώθηση μέτρων εξοικονόμησης ενέργειας, η ενίσχυση των ΑΠΕ αλλά με ταυτόχρονη εφαρμογή κριτηρίων αγοράς και δυνατότητας του δικτύου να απορροφήσει τα πλεονάσματα, η ενίσχυση της έρευνας για τεχνολογίες αποθήκευσης ενέργειας από ΑΠΕ κλπ.

Τομείς στους οποίους η Ελλάδα θα μπορούσε να συνεργαστεί με τη Βαυαρία – Βάδη Βυρτεμβέργη στον τομέα της ενέργειας είναι : 

√	ο τομέας της έρευνας και ανάπτυξης των δυνατοτήτων αποθήκευσης ρεύματος που παράγεται από ανανεώσιμες πηγές. Οι θετικές εξελίξεις στον εν λόγω τομέα θα διαμορφώσουν εντελώς διαφορετικές συνθήκες στην αγορά ρεύματος σε ευρωπαϊκό και περαιτέρω επίπεδα. Ο ρόλος των ελληνικών ερευνητικών ινστιτούτων προς την κατεύθυνση κρίνεται καίριος. 

Η Βαυαρία επιθυμεί την περαιτέρω αύξηση της παραγόμενης ποσότητας ρεύματος από ΑΠΕ αλλά θεωρεί καθοριστική την άμεση ανάπτυξη τεχνολογιών αποθήκευσης ρεύματος. Το κρατίδιο χρηματοδοτεί την εν λόγω έρευνα με το ποσό των 50 εκ. ευρώ από το 2013 και ζητεί από την Ομοσπονδία την ενίσχυση της έρευνας.

Το θέμα είναι υψηλής σημασίας και για το κρατίδιο της Βάδης Βυρτεμβέργης, το οποίο επιθυμεί να τοποθετηθεί στην κορυφή του καταλόγου των ομόσπονδων κρατιδίων σε θέματα αποθήκευσης ενέργειας από ΑΠΕ. 

Σχετικά με το θέμα, το Γραφείο μας διοργάνωσε το Νοέμβριο 2012 ημερίδα στη Στουτγάρδη, παρουσιάζοντας τις ελληνικές ερευνητικές δραστηριότητες στον εν λόγω τομέα με σκοπό την προώθηση της διμερούς συνεργασίας μεταξύ ελληνικών και γερμανικών ερευνητικών ινστιτούτων.
 
√	ο τομέας της ενεργειακής αποκατάστασης κτιρίων ως μέτρο εξοικονόμησης ενέργειας είναι ιδιαίτερα υποσχόμενος για τη δραστηριοποίηση ελληνικών κατασκευαστικών εταιρειών. 

	Η βαυαρική πλευρά επιδιώκει το φιλόδοξο στόχο της διατήρησης της καταναλισκούμενης ποσότητας ρεύματος μέχρι το 2023 σε σταθερό επίπεδο, παρά την αύξηση του πληθυσμού και των ενεργειακών συνδέσεων και προτείνει μια σειρά από μέτρα εξοικονόμησης ενέργειας, το σημαντικότερο εκ των οποίων για τα ελληνικά ενδιαφέροντα, είναι η ενεργειακή αποκατάσταση των υφιστάμενων κτιρίων στη Βαυαρία και ζητεί από την Ομοσπονδία την λήψη μέτρων κυρίως φορολογικών ελαφρύνσεων, ώστε το κόστος της ενεργειακής αποκατάστασης να γίνει οικονομικότερο. 

	Σημειώνεται ότι το γερμανικό οικονομικό ινστιτούτο DIW εκτιμά ότι οι εργασίες ενεργειακής αποκατάστασης κτιρίων μέχρι το 2030 θα συνεισφέρουν μέχρι το 75% επί του κύκλου εργασιών του κατασκευαστικού κλάδου. 

	Η Βαυαρία και η Βάδη Βυρτεμβέργη ως κρατίδια με ισχυρή βιομηχανική βάση αλλά φτωχά σε πρώτες ενεργειακές ύλες και με δεδομένο τον τερματισμό της χρήσης πυρηνικής ενέργειας μέχρι το 2023, έχουν ανάγκη ελληνικών πρωτοβουλιών στον ενεργειακό τομέα που θα μπορούσαν να αποβούν αμοιβαίως επωφελείς.

√ 	Το Γραφείο μας διοργάνωσε στις 20.01.2015 στο Μόναχο ενημερωτική ημερίδα για το θέμα των επιχειρηματικών ευκαιριών στο βαυαρικό τομέα της ενεργειακής αποκατάστασης κτιρίων, στην οποία συμμετείχαν 44 εκπρόσωποι ελληνικών εταιρειών από τον κλάδο των κατασκευών.

√	Συνέδραμε τη διοργάνωση διεθνούς συνεδρίου και παράλληλων επιχειρηματικών επαφών στην Αθήνα στις 10-11.03.2014, μεταξύ άλλων και στον τομέα ενέργειας προσκαλώντας πληθώρα εκπροσώπων από τη Βαυαρία και τη Βάδη Βυρτερμβέργη.

Ο τουρισμός είναι από τους πλέον ελπιδοφόρους τομείς για την υποβοήθηση της ελληνικής οικονομίας προκειμένου να εξέλθει από την κρίση, αφού κατάλληλες τουριστικές δράσεις μπορούν να επιφέρουν θετικά αποτελέσματα όχι μόνο στην αύξηση της τουριστικής κίνησης αλλά εμμέσως και σε άλλους τομείς όπως πχ. τα τρόφιμα. Το υψηλό διαθέσιμο εισόδημα των Βαυαρών, οι ιστορικοί δεσμοί μεταξύ Ελλάδας και Βαυαρίας αποτελούν θετική βάση εκκίνησης για την ελληνική πλευρά χωρίς να παραγνωρίζονται οι δυσκολίες που έχουν δημιουργηθεί λόγω προκλητικών δημοσιευμάτων του Τύπου, στην Ελλάδα και στη Γερμανία.

√	Είναι απαραίτητες οι δράσεις δημοσίων σχέσεων και διαφήμισης στη Γερμανία αλλά και στη Βαυαρία ιδιαίτερα, με πληθώρα ενεργειών που θα τονίζουν τους διαχρονικούς δεσμούς φιλίας μεταξύ δύο πλευρών και ταυτόχρονα θα προωθούν εξειδικευμένες μορφές τουρισμού όπως  ο τουρισμός ευεξίας, τουρισμός για άτομα με ειδικές ανάγκες, τουρισμός για ηλικιωμένα άτομα, τουρισμός για πολιτιστικούς λόγους, γαστρονομικός τουρισμός κλπ. πάντα σε συνδυασμό με τις φυσικές ομορφιές, τη φιλοξενία και την καλοκαιρία στην Ελλάδα.

√	Η συμμετοχή του ΕΟΤ με ελληνικό περίπτερο στην ετήσια διεθνή έκθεση free είναι μεταξύ των δράσεων που θα μπορούσαν να συνεισφέρουν πολλαπλά στην τουριστική ανάδειξη της χώρας, ιδιαίτερα αν σε κάθε συμμετοχή υπήρχε ένα συγκεκριμένο θεματικό αφιέρωμα (πχ. γαστρονομία).

√	Το Γραφείο Ε.Ο.Τ. Μονάχου διέκοψε τη λειτουργία του το 2011. Εκτοτε θέματα τουριστικού περιεχομένου αντιμετωπίζονται από το Γραφείο μας, σε αγαστή συνεργασία με το Γραφείο Ε.Ο.Τ. της Φραγκφούρτης.

√	Το Γραφείο μας διοργάνωσε ζωντανό event κατά τη διάρκεια της διεθνούς τουριστικής έκθεσης free στο Μόναχο στις 20.02.2014 στη σκηνή της βαυαρικής ραδιοφωνίας, με περιεχόμενο την παρουσίαση ελληνικών χορών με την υποστήριξη των εταιρειών ANEK Lines και ΤΣΑΝΤΑΛΗΣ ΑΕ.

√	Υποστήριξε το Διεθνή Αερολιμένα Αθηνών κατά την προωθητική δράση παρουσίασής του στο Μόναχο, σε συνεργασία με το Διεθνή Αερολιμένα Μονάχου στις 06.05.2014, με σκοπό την περαιτέρω αύξησης της επιβατικής κίνησης. Παρέστησαν ο ΓΓ ΕΟΤ και ο ΓΔ του αερολιμένα Αθηνών.

√	Το Γραφείο μας συνέδραμε την ΤΕΜΕΣ ΑΕ για την προβολή – προώθηση του τουριστικού 
	της προϊόντος (Costa Navarino) σε εξειδικευμένο κοινό (δημοσιογράφοι, διοργανωτές εξειδικευμένου τουρισμού κλπ.), προσκαλώντας ενδιαφερόμενους και προλογίζοντας την εκδήλωση, στο Μόναχο στις 20.03.2014.

√	Επιπλέον σε κάθε εκδήλωση που διοργανώνει το Γραφείο μας, διατίθεται πάντα ανάλογο τουριστικό υλικό (φυλλάδια, χάρτες, ελληνικά λογοτεχνικά βιβλία μεταφρασμένα στη γερμανική κλπ.).

O εν λόγω τομέας είναι από τους πλέον αναπτυγμένους στη Ν. Γερμανία (Βαυαρία και Βάδη Βυρτεμβέργη). Ενας από τους σημαντικότερους λόγους της οικονομικής ευμάρειας των δύο κρατιδίων είναι η υψηλή επενδυτική δαπάνη σε αυτούς.

Η συνεργασία με την Ελλάδα υφίσταται, αλλά τα περιθώρια δεν έχουν εξαντληθεί. Ιδιαίτερα ενδείκνυνται ο τομέας της ενέργειας.

Το εργαλείο των εκθέσεων είναι ζωτικής σημασίας στα πλαίσια του εξωτερικού εμπορίου, ιδιαίτερα για χώρες όπως η Γερμανία, οι οποίες χαρακτηρίζονται από παγιωμένες σχέσεις σε επίπεδο καναλιών διανομής, συνθήκες ώριμου ανταγωνισμού (για πολλές κατηγορίες ελληνικών εξαγώγιμων προϊόντων) και ελάχιστο διαθέσιμο χρόνο εκ μέρους των υπευθύνων αγοραστών για δημιουργία νέων επαφών.

√	Συνέβαλε ενεργά στην ενημέρωση Γερμανών επιχειρηματιών για πληθώρα εκθέσεων που πραγματοποιούνται στην Ελλάδα (Αrtoza - Horeca, Εκθεση Γούνας Καστοριάς, Defensys, Detrop, Infacoma, Meat Days, Philoxenia, Nanotechnology, Promexpo) αποστέλλοντας για κάθε έκθεση σημαντικό αριθμό προσκλήσεων σε εξειδικευμένους φορείς και χονδρέμπορους - εισαγωγείς, προσκαλώντας τους να επισκεφθούν τις εν λόγω εκθέσεις. 

√	Ενημέρωσε πληθώρα γερμανικών εταιρειών για την συμμετοχή ελληνικών εταιρειών σε εκθέσεις της Γερμανίας (bau, Biofach, food and life, Inhorgenta, slow food) προκειμένου να συμβάλλει στην αύξηση της επισκεψιμότητας στα ελληνικά περίπτερα και να συνδράμει την εξαγωγική τους προσπάθεια.

√	Συνέταξε τέσσερις καταλόγους εκθέσεων (δύο για τη Βαυαρία και δύο για τη Βάδη Βυρτεμβέργη) στους οποίους κατέγραψε τις σημαντικότερες εμπορικές και καταναλωτικές εκθέσεις για κάθε κρατίδιο. Οι κατάλογοι είναι προσβάσιμοι στην ιστοσελίδα του Γραφείου www.agora.mfa.gr/de63, για την περίοδο 2015- 2018 

Ευκαιρίες παρουσιάζονται και στον τομέα της προσέλκυσης επενδύσεων κυρίως στους κλάδους της ενέργειας (παραγωγή και αποθήκευση ενέργειας από ανανεώσιμες πηγές), του τουρισμού, της υγείας, του ορυκτού πλούτου, των ακινήτων κλπ.

Οι συνεχείς αλλαγές του ελληνικού θεσμικού επενδυτικού πλαισίου καθιστούν αναγκαία την παρουσίαση και γνωστοποίησή του προς το γερμανικό επενδυτικό κοινό, το οποίο επιθυμεί να ενημερωθεί. Παράγοντες όπως η σταθερότητα φορολογικού πλαισίου είναι ιδιαίτερα σημαντικοί για τη δραστηριοποίηση Γερμανών επενδυτών στην Ελλάδα.

Σύμφωνα με επιχειρηματικούς κύκλους, η βαυρική πλευρά αναμένει να δει ελληνικές επενδύσεις στην Ελλάδα προκειμένου και η ίδια να κινητοποιηθεί προς την ίδια κατεύθυνση.

√	Συνέδραμε γερμανικές εταιρείες, οι οποίες εκδήλωσαν ενδιαφέρον για επενδύσεις στην Ελλάδα, παρέχοντας ενημερωτικό υλικό, διοργανώνοντας ραντεβού με τους κατάλληλους φορείς στην Ελλάδα και συμβουλεύοντας τους Γερμανούς επενδυτές για τις περαιτέρω ενέργειές τους.

· Υποστήριξε τη διοργάνωση του διεθνούς συνεδρίου του ΠΣΕ για την εξωστρέφεια της ελληνικής οικονομίας, προσκαλώντας ενδιαφερόμενες εταιρείες να παρακαλουθήσουν τις εργασίες του στην Αθήνα στις 18-19.03.2014

· Διοργάνωσε την ελληνική συμμετοχή στις εορταστικές εκδηλώσεις του Δήμου Μονάχου για τη «Μέρα της Ευρώπης» στις 09.05.2014, στις οποίες το Γενικό Προξενείο συμμετείχε με περίπτερο στη Marienplatz. Διανεμήθηκε πληροφοριακό και τουριστικό  υλικό με συμμετοχή πληθώρας ομογενειακών φορέων της Βαυαρίας και παρουσιάστηκε χορευτικό πρόγραμμα από το Σύλλογο Ποντίων Μονάχου.

· Υποστήριξε στα πλαίσια των αρμοδιοτήτων του, το Γενικό Προξενείο Μονάχου α. κατά τη διάρκεια της ελληνικής Προεδρίας στην ΕΕ (πρώτο εξάμηνο 2014) τόσο σε παρουσίαση των προτεραιοτήτων της ελληνικής προεδρίας στην ΕΕ στο βαυαρικό κοινοβούλιο στις 11.02.2014 όσο και κατά την παρουσίαση της τακτικής έκθεσης της Τask Force για την Ελλάδα στο βαυαρικό κοινοβούλιο στις 01.04.2014 και β. κατά την προετοιμασία της εθνικής εορτής 25.03.2014.

· Συμμετείχε στην Ομάδα Εργασίας του Ιταλικού Επιμελητηρίου Μονάχου για θέματα μεταφορών μέσω των Λιμένων Ηγουμενίτσας – Βενετίας, στη διαδρομή Ελλάδας – Νότιας Γερμανίας στις 22.07.2014.

· Υποστήριξε σεμινάριο της Διασυλλογικής Επιτροπής των Συλλόγων και της Ελληνικής Κοινότητας Μονάχου, με σκοπό την ενίσχυση της τεχνογνωσίας των επιχειρηματιών – μελών της Ελληνικής Κοινότητας, εκπονώντας ομιλία - παρουσίαση για θέματα marketing και σύγχρονων ηλεκτρονικών μορφών επικοινωνίας στις 02.05.2014.

· Υποστήριξε την εκδήλωση «Ελλάδα Παντού», η οποία τελούσε υπό την αιγίδα της Γ.Γ.Α.Ε. και έλαβε χώρα στο Μόναχο στις 24-26.10.2014, παραχωρώντας συνέντευξη με θέμα τις επιχειρηματικές ευκαιρίες δραστηριοποίησης ελληνικών επιχειρήσεων στη Νότια Γερμανια (26.10.2014).

· Υποστήριξε ομογενειακές επιχειρήσεις στην περιοχή αρμοδιότητάς του, προκειμένου να ενισχύσουν τον προφίλ τους και να επεκτείνουν τις δραστηριότητές τους τόσο στην Γερμανία όσο και στην Ελλάδα μέσω κατάλληλης δικτύωσής τους.

· Συμμετείχε σε πληθώρα διεθνών συνεδρίων που διοργανώθηκαν από φορείς των κυβέρνήσεων των κρατιδίων της Βαυαρίας και της Βάδης Βυρτεμβέργης σε θέματα εξωτερικού εμπορίου (βιοτεχνολογία, venture capital, ενέργειας, ενσωμάτωσης αλλοδαπών στην αγορά εργασίας κλπ).

	Τέλος το Γραφείο μας εκπόνησε και δημοσιοποίησε στην ιστοσελίδα AGORA κατά το έτος 2014, περισσότερες από 370 ανακοικώσεις και ενημερωτικά σημειώματα για τις οικονομικές και επιχειρηματικές συνθήκες στα κρατίδια της Βαυαρίας και της Βάδης Βυρτεμβέργης στην προσπάθεια του να ενημερώνει την ελληνική επιχειρηματική κοινότητα για τις παρουσιαζόμενες ευκαιρίες (www.agora.mfa.gr/de63). Απάντησε σε 287 αιτήματα ελληνικών επιχειρήσεων που επιθυμούν να δραστηριοποιηθούν εξαγωγικά στην αγορά της Νότιας Γερμανίας.

Απαιτείται σκληρή, υπομονετική, επίμονη και συστηματική εργασία προκειμένου η Ελληνο – Βαυαρική οικονομική συνεργασία να ενισχυθεί προς αμοιβαίο όφελος.

Είναι χρήσιμη και αναγκαία, η παρακολούθηση του συνόλου των δράσεων που υλοποιούνται στο εξωτερικό, από συντονιστικό φορέα στην Ελλάδα, ο οποίος θα μπορεί να επιτυγχάνει οικονομίες κλίμακας, συνδυάζοντας τα αποτελέσματα των μεμονωμένων δράσεων, αντλώντας εμπειρίες και αξιολογώντας δράσεις. 

Ευχής έργον, θα ήταν η πρότερη συνεννόηση μεταξύ των φορέων εξωτερικού εμπορίου που υλοποιούν τέτοιες δράσεις, ώστε μέσω του συνδυασμού και της εξοικονόμησης πόρων να επιτυγχάνονται καλύτερα αποτελέσματα, τόσο στο στάδιο της υλοποίησης όσο και της αξιολόγησης.

Τα παραπάνω θεωρούμε ότι  θα αποτελέσουν αντικείμενο του νεοιδρυθέντος φορέα „Εnterprise Greece“.

Οι δράσεις του Γραφείου ΟΕΥ Μονάχου, που περιγράφηκαν στις προηγούμενες παραγράφους, είναι ενδεικτικές της δραστηριότητάς του. Πέραν των παραπάνω, το Γραφείο μας στηρίζει καθημερινά τις εξωστρεφείς δράσεις των ελληνικών επιχειρήσεων με ποικίλους τρόπους (πχ. υποβοήθηση συμμετοχής σε εκθέσεις, πληροφορίες για το θεσμικό οικονομικό πλαίσιο, ανεύρεση δυνητικών πελατών, match – making, διοργάνωση επιχειρηματικών ραντεβού κλπ).

Το Γραφείο Ο.Ε.Υ. Μονάχου παραμένει αρωγός των εξωστρεφών προσπαθειών των ελληνικών επιχειρήσεων με κάθε μέσο που έχει στη διάθεσή του. 

Eξαγωγικό εμπόριο Βαυαρίας - Ελλάδας 2008 - 2014, σε χιλ. ευρώ

Πηγή : στατιστική υπηρεσία Βαυαρίας

